1. *Man labai labai reikia patarimo. Turiu gerą draugę, jos vardas Odrė – ji geriausia mano draugė ir mes viską visada kartu veikiam. Bet štai nutiko toks dalykas: mano draugė susipyko su viena klasioke Eva. Kiek žinau, dėl bernų. Eva man ne draugė, bet ir ne priešė. Ir dabar Odrė nori Evai keršyti. Visokių bjaurių dalykų apie ją prišnekėjo ir prašo, kad aš irgi kitiems tai pasakočiau, nors aš nenoriu, nes tai netiesa... Nežinau iš kur, bet Odrė sugebėjo gauti kažkokią nepadorią Evos nuotrauką. Ir šiandien man pasakojo savo planą, kaip ji planuota paviešinti tą nuotrauką Fb ir dar atspausdintų mokykloje pamėtyti ir apskelbti visiems, kad Eva yra kekšė. Ir kadangi aš esu geriausia draugė, ji man viską pasakoja ir tikisi, kad aš jau padėsiu jai tą planą įgyvendinti... O aš nenoriu, nes man gėda ir aš pati numirčiau iš gėdos, jei kas nors mano tokią nuotrauką išplatintų... jau kuris laikas galvoji, ką man daryti? Jei pasakysiu Odrei, kad neprisidedu – tai ji supyks, o mes viena kitos nuotraukų irgi tokių neblogų turime... :/ Jei prisidėsiu prie jos bjaurių darbelių – jausiuosi žiauriai lievai, nes man nepatinka tokie bajeriai, kai kitas žeminamas, aš taip nenoriu. Gal man kaip nors išsisukti, bet neįsivaizduoju kaip... Žodžiu, visai esu pasimetusi, nežinau, ką daryti... (15 metų Simona)*

**Užduotis**:

* Parašyk, kaip siūlytumei elgtis Simonai ir kodėl būtent toks yra tavo pasiūlymas.
* Įvardink, kokios būtų tavo siūlomo pasirinkimo teigiamos pasekmės (pliusai ar kas iš to gero), o kokios neigiamos (minusai, grėsmės)?

1. *Neseniai atėjau į naują klasę. Klasiokai tokie nieko, kai kurie iškart su manim susidraugavo, netgi turiu du tokius neblogus draugus. Kai tik pradėjau lankyti šią mokyklą supratau, kad naujoje klasėje yra tokios dvi grupelės vaikinų – vieni tokie tipo kieti ir labai populiarūs, kiti – nu negali sakyti, kad atstumtieji, bet su jais mažai kas bendrauja. Ne kartą girdėjau, kad tuos kelis nepopuliariuosius „locheliais“ vadina. O ta kietuolių grupė ne kartą šitiems „locheliams“ yra visokių bajerių padarę, kartais net žiaurokų. Žodžiu. Bėda ta, kad aš turiu po vieną neblogą draugą iš abiejų grupių... Vienas, Augustinas, yra iš tos kietuolių grupės ir jis pirmas su manim susidraugavo, pakvietė su kitais per pertrauką žaisti kašį, taip aš gan greitai pritapau klasėje. O kitas, jo vardas Danas, mes su juo gyvenam tam pačiam kieme, kartais iš mokyklos kartu pareinam ar į mokyklą. Aš pas jį nuvarau, kai dėl pamokų kas nors neaišku, jis apie mokytojus man pasako, kaip ten su kuo reikia reikalus derinti. Tik vienas BET: jis iš tos „lochelių“ grupės... Mes mokykloje mažai bendraujam, nes aš vis su Augustinu ir jo chebra būnu. Augustinas kelis kartus mane su Danu matė ir vis numesdavo komentarą apie tai, tipo, reik man apsispręsti, su kuria aš chebra. Ir šiandien Augustinas man numetė, kad jie planuoja „locheliams“ išbandymą – tokias tipo muštynes organizuoja. Ir sakė, kad jei aš jų chebroj – turiu būtinai prisijungti. Ir aš nebežinau ką daryti... Yra jėga jaustis stipriam su Augustino chebra. Bet aš toks nemušeika, iki šiol vis pavykdavo kažkaip kitaip su klasiokais susibendrauti. O ir Dano visai nenorėčiau mušti, neblogas jis vyrukas... neįsivaizduoju, kaip pasielgti... (15 m. Julijus)*

**Užduotis**:

* Parašyk, kaip siūlytumei elgtis Julijui ir kodėl būtent toks yra tavo pasiūlymas.
* Įvardink, kokios būtų tavo siūlomo pasirinkimo teigiamos pasekmės (pliusai ar kas iš to gero), o kokios neigiamos (minusai, grėsmės)?